Bugetele tuturor celor 4 servicii de informații ale României cresc anul acesta, în comparație cu execuția preliminată pe 2018. Creditele bugetare cumulate ale SRI, SIE, STS și SPP se majorează astfel cu aproape 14%, potrivit proiectului bugetului de stat, de la 3,17 miliarde lei anul trecut la 3,61 miliarde lei în 2019, cea mai mare creștere fiind consemnată de STS, de aproape 70%, conform datelor analizate de Profit.ro.

Astfel, draftul de buget prevede o creștere cu 5,7% a creditelor bugetare ale SRI, la 2,465 miliarde lei, și una de 11,64% a creditelor de angajament, la 2,489 miliarde lei.

Serviciul de Informații Externe are prevăzute pentru 2019 credite bugetare de 313,083 milioane lei, în creștere cu 8,4% față de execuția preliminată pe anul trecut, și credite de angajament în sumă similară, cu 6,17% mai mari decât în 2018.

La Serviciul de Protecție și Pază, creșterea creditelor bugetare este de 20,4%, la 234,84 milioane lei, iar creditele de angajament sunt mai mult decât duble în 2019 comparativ cu execuția preliminată pe 2018 (+124%), respectiv de 446,44 milioane lei.

"Principalul obiectiv de investiții este cel privind dotarea cu echipamente și soluții de securitate pentru asigurarea unui nivel operațional optim în contextul amplificării riscurilor și vulnerabilităților de securitate, pentru a putea asigura conducerea și coordonarea măsurilor de securitate, la nivel național, pe timpul exercitării Președinției Consiliului Uniunii Europene", se menționează în proiectul de buget al SPP.

Cea mai mare creștere de credite bugetare este cea consemnată de Serviciul de Telecomunicații speciale, de aproape 70%, de la o execuție preliminată pe 2018 de 356,82 milioane lei la o alocare de 604,16 milioane lei în 2019. Creditele de angajament se majorează de 2,72 ori, de la 356,91 la 971,52 milioane lei.